### NN 14/2022 (2.2.2022.), Odluka o gradskim porezima Grada Knina

Grad Knin

144

Na temelju članka 42. Zakona o lokalnim porezima (»Narodne novine«, broj 115/16, 101/17) i članka 35. Statuta Grada Knina (»Službeno glasilo Grada Knina«, broj 3/21) Gradsko vijeće Grada Knina na 6. sjednici održanoj 13. prosinca 2021. godine, donosi

ODLUKU

O GRADSKIM POREZIMA GRADA KNINA

I. OPĆE ODREDBE

Članak 1.

Ovom Odlukom utvrđuju se gradski porezi koji su izvori prihoda Grada Knina, visina stope poreza, visina poreza te nadležno porezno tijelo za utvrđivanje i naplatu poreza.

II. VRSTE POREZA

Članak 2.

Na području Grada Knina uvode se sljedeći porezi:

1. prirez porezu na dohodak,

2. porez na potrošnju,

3. porez na kuće za odmor i

4. porez na korištenje javnih površina.

III. PRIREZ POREZU NA DOHODAK

Članak 3.

Prirez porezu na dohodak plaća se po stopi od 10 %.

IV. POREZ NA POTROŠNJU

Članak 4.

Porez na potrošnju plaća se po stopi od 3 %.

Poslove u svezi s utvrđivanjem i naplatom poreza na potrošnju obavlja Ministarstvo financija, nadležna ispostava Porezne uprave.

V. POREZ NA KUĆE ZA ODMOR

Članak 5.

Porez na kuće za odmor plaća se u godišnjem iznosu od 10,00 kuna po četvornom metru korisne površine kuće za odmor.

Članak 6.

Poslove u svezi s utvrđivanjem i naplatom poreza na kuće za odmor obavlja Ministarstvo financija, nadležna ispostava Porezne uprave.

Obveznik poreza na kuće za odmor dužan je nadležnoj ispostavi Porezne uprave dostaviti podatke o kući za odmor koji se odnose na mjesto gdje se objekt nalazi, korisnu površinu i podatke o poreznom obvezniku.

Podatke iz stavka 2. ovog članka obveznik je dužan dostaviti najkasnije do 31. ožujka godine za koju se utvrđuje porez na kuće za odmor.

VI. POREZ NA KORIŠTENJE JAVNIH POVRŠINA

Članak 7.

Porez na korištenje javnih površina plaća se u visini od 10 % od iznosa zakupnine za tu površinu.

Obveznici poreza na korištenje javnih površina su pravne i fizičke osobe koje koriste javne površine.

Pod javnom površinom podrazumijevaju se prostori na trgovima, pločnicima i drugi javni prostori koji se daju u zakup na temelju natječaja ili drugog odgovarajućeg akta o davanju u zakup javnih površina.

Rješenje o razrezu poreza na korištenje javnih površina donosi Ministarstvo financija, nadležna ispostava Porezne uprave.

Nadležni upravni odjel Grada Knina dužan je u roku od 15 dana od dana sklapanja Ugovora o davanju u zakup javne površine isti dostaviti nadležnoj ispostavi Porezne uprave.

VII. PRIJELAZNE I ZAVRŠNE ODREDBE

Članak 8.

Na utvrđivanje, naplatu, povrat poreza, žalbeni postupak, zastaru i prekršajni postupak primjenjuju se odredbe zakona kojim je uređen opći porezni postupak, osim ako je Zakonom o porezu na dohodak i Zakonom o lokalnim porezima drugačije određeno u kojem slučaju se primjenjuju odredbe tih zakona u postupcima utvrđivanja i naplate gradskih poreza.

Članak 9.

Danom stupanja na snagu ove Odluke prestaje važiti Odluka o gradskim porezima Grada Knina (»Službeno glasilo Grada Knina«, broj 7/17, 12/17 i 11/18).

Postupci utvrđivanja i naplate gradskih poreza započeti prema odredbama Odluke o gradskim porezima Grada Knina (»Službeno glasilo Grada Knina«, broj 7/17, 12/17 i 11/18) dovršit će se prema odredbama navedene Odluke.

Članak 10.

Ova Odluka objavit će se u »Narodnim novinama« i »Službenom glasilu Grada Knina«, a stupa na snagu 1. siječnja 2022. godine, osim odredbe članka 3. koja stupa na snagu prvoga dana u mjesecu nakon mjeseca objave u »Narodnim novinama«.

Klasa: 410-01/21-01/23

Urbroj: 2182/10-01-21-2

Knin, 13. prosinca 2021.

Predsjednik
 Dragan Miličević, mag. catech., v. r.